o primjeni, funkcioniranju i učinkovitosti vršne domene .eu od travnja 2017. do travnja 2019.

Suočen sa sve većom konkurencijom, registar domene .eu više se posvetio kvaliteti usluge i sigurnosti, a ne prilagodbi cijena. To se pokazalo uspješnim: stopa obnavljanja naziva domene .eu ostala je visoka te je u razdoblju obuhvaćenom ovim izvješćem porasla sa 78,6 % na 80 %.

Ovo se izvješće odnosi na nacionalnu vršnu domenu .eu , internetsku domenu Europske unije i njezine inačice u drugim pismima, kojom upravlja neprofitna organizacija EURid-u (Europski registar internetskih domena) kao registar te domene (dalje u tekstu „registar domene .eu”) na temelju ugovora s Komisijom o koncesiji za usluge. U skladu s člankom 8. Uredbe (EZ) br. 733/2002 od 22. travnja 2002. o uvođenju vršne .eu domene (dalje u tekstu „Uredba o domeni .eu”), Komisija je dužna svake dvije godine Europskom parlamentu i Vijeću podnijeti izvješće o uvođenju, funkcioniranju i učinkovitosti domene .eu. Ovim je izvješćem obuhvaćeno razdoblje od 1. travnja 2017. do 31. ožujka 2019. (dalje u tekstu „obuhvaćeno razdoblje”).

Komisija je 2017. ocijenila regulatorni okvir za domenu .eu u postupku preispitivanja u okviru Programa za primjerenost i učinkovitost propisa (REFIT) i zatim provela reviziju. Nakon javnog savjetovanja, procjene učinka i dobivanja pozitivnog mišljenja Odbora za nadzor regulative, Komisija je izradila zakonodavni prijedlog za zamjenu postojećih uredbi o domeni .eu. Prijedlog je naposljetku donesen u obliku propisa kao Uredba (EU) 2019/517 Europskog parlamenta i Vijeća o uvođenju i funkcioniranju vršne domene .eu, izmjeni i stavljanju izvan snage Uredbe (EZ) br. 733/2002 i stavljanju izvan snage Uredbe Komisije (EZ) br. 874/2004.

Revidiranom Uredbom o domeni .eu pruža se pravna fleksibilnost za prilagodbu domene .eu promjenama na tržištu, modernizira se njezina upravljačka struktura te se proširuju kriteriji prihvatljivosti za nazive domene .eu kako bi ih građani EU-a mogli registrirati neovisno o boravištu. Revidirana Uredba o domeni .eu stupila je na snagu 18. travnja 2019. Primjenjivat će se od 13. listopada 2022., kad će uredbe 733/2002 i 874/2004 biti stavljene izvan snage, osim odredbi kojima se proširuju kriteriji prihvatljivosti, a koje se primjenjuju od 19. listopada 2019.

4.Registar domene .eu

Neprofitna organizacija Europski registar internetskih domena (EURid) odabrana je nakon natječajnog postupka i 2004. dodijeljen joj je ugovor o koncesiji kojim je postala registar domene .eu, odgovoran za organizaciju, administraciju i vođenje domene .eu i njezinih inačica na drugim pismima. Nakon novog natječajnog postupka EURid-u je 2014. dodijeljen drugi ugovor. Taj je ugovor produljen na razdoblje od 1. travnja 2019. do 12. listopada 2022.

EURid je udruga bez svrhe ostvarivanja profita, osnovana je u skladu s belgijskim pravom, a sjedište joj je u Bruxellesu. Tri trgovačka društva u vlasništvu EURid-a djeluju kao regionalni uredi, a osnovani su u Italiji, Češkoj i Švedskoj. Misija je EURid-a „izvrsnim radom na održiv način stvoriti prostor domene .eu koji će biti pouzdan za krajnjeg korisnika i pritom pružati usluge izvanredne kvalitete akreditiranim registrarima”.

Udruga EURid ima dva osnivača, a to su DNS Belgija (.be registar) i Istituto di Informatica e Telematica (.it registar), te devet drugih članova i strateški odbor koji se sastoji od 13 predstavnika. Organizacijom upravljaju glavni direktor i upravljački tim sastavljen od osam osoba. Na kraju obuhvaćenog razdoblja EURid je imao 56 zaposlenika u punom radnom vremenu u sedam različitih odjela u četiri regionalna ureda. Većina zaposlenika radi u timu za vanjske odnose i tehničkom odjelu.

4.1.Financijska i ugovorna usklađenost

Kao vanjska organizacija, EURid neovisno upravlja domenom .eu. Ipak, Komisija detaljno nadzire financijsku situaciju EURid-a i ugovornu usklađenost u skladu s odredbama regulatornog okvira za domenu .eu i ugovora o koncesiji. Komisija izvršava svoju nadzornu ulogu pregledom godišnjih revidiranih financijskih izvještaja, polugodišnjih i godišnjih financijskih izvještaja, proračunskih prijedloga te strategije i operativnih planova registra domene .eu. O financijskim pitanjima raspravlja se na polugodišnjim sastancima i ad hoc sastancima.

U razdoblju obuhvaćenom ovim izvješćem financijska situacija EURid-a bila je usporediva s prethodnim dvjema godinama, s godišnjim prihodom od otprilike 13 milijuna EUR i godišnjim troškovima od otprilike 11 milijuna EUR. Nakon odobrenja financijskih izvještaja i pričuva višak prenesen Europskoj uniji u skladu s uvjetima ugovora o koncesiji za usluge iznosio je 2 863 036 EUR za računovodstvenu godinu 2017. i 1 347 883 EUR za računovodstvenu godinu 2018.

Na kraju 2018. EURid je zadržao financijske pričuve za amortizaciju (0,5 milijuna EUR), ulaganja (0,6 milijuna EUR), socijalne obveze (2,4 milijuna EUR), pravne obveze (1,2 milijuna EUR) i obrtni kapital (0,2 milijuna EUR) te je dodao novu pričuvu za kraj ugovorâ (0,9 milijuna EUR).

Komisija je 2018. provela reviziju različitih administrativnih i financijskih aspekata upravljanja u registru domene .eu. Revizija je dovela do niza preporuka koje se provode tijekom 2019. u skladu s akcijskim planom koji su dogovorili Komisija i EURid. Konkretno, preporuke se odnose na preispitivanje politike javne nabave EURid-a; preispitivanje politike EURid-a o sukobu interesa; objašnjenje pravila i pristupa u vezi s prikupljanjem pričuva; stvaranje dosljednog pristupa za ugovaranje vanjskih savjetnika; preispitivanje učinkovitosti i djelotvornosti regionalnih ureda; evaluaciju marketinških i informativnih aktivnosti te organizaciju godišnje revizije ugovorne usklađenosti.

5.Domena .eu

5.1.Opći trendovi

S 3,7 milijuna registriranih naziva do kraja prvog tromjesečja 2019., domena .eu po veličini je jedanaesta vršna i sedma nacionalna vršna domena u svijetu. Broj registracija čini približno 1 % svjetskog tržišta naziva domena, koje se sastoji od više od 350 milijuna naziva raspodijeljenih među 1 486 vršnih domena.

Iako je 2017. godina završila s godišnjim rastom od 1,5 %, u 2018. zabilježen je negativan rast od 3,4 %. Dva netipična događaja – u usporedbi s drugim nacionalnim vršnim domenama – uzrok su negativnog rasta: namjera Ujedinjene Kraljevine da se povuče iz Europske unije (objašnjeno u odjeljku „Učinak namjere povlačenja Ujedinjene Kraljevine iz EU-a”) i deaktivacija otprilike 58 000 naziva tijekom 2018. kao rezultat strožih provjera prihvatljivosti.

Općenito, uspješnost domene .eu ravna je uspješnosti drugih nacionalnih vršnih domena, a sve zajedno su se tijekom dvogodišnjeg razdoblja obuhvaćenog ovim izvješćem suočile s problemom niskih stopa rasta na tržištu naziva domena. Niske stope rasta posljedica su više razloga. Trendovi opisani u prethodnom izvješću i dalje su prisutni, primjerice zrelost ključnih nacionalnih tržišta i veća konkurencija zbog pojave novih generičkih vršnih domena. U razdoblju obuhvaćenom ovim izvješćem tržišni udio stekle su i zamjenske usluge i proizvodi, kao što su računi na društvenim medijima za pojedince i poduzeća te aplikacije za tržište mobilnih uređaja, osobito na tržištima u usponu.

Prema zemlji registracije, Njemačka, Nizozemska, Francuska, Poljska i Italija bile su glavno tržište za domenu .eu do kraja prvog tromjesečja 2019. U razdoblju obuhvaćenom ovim izvješćem Ujedinjena Kraljevina pala je s četvrtog mjesta na šesto, dok se udio Portugala u broju registracija domene .eu gotovo udvostručio, što pokazuje da nazivi domena i dalje mogu imati dvoznamenkast rast.

5.2.Marka .eu

Posljednjih se godina tržište naziva domena i, osobito, etabliranih vršnih domena, suočava sa znatnim povećanjem konkurencije zbog uvođenja novih generičkih vršnih domena kao što je .hotel ili .shop. Konkurencija je postala oštra pa mnogi novi registri nude vrlo niske cijene, uz agresivan marketing prema registrarima i preprodavačima.

Odgovor EURid-a bio je usmjeren na kvalitetu i sigurnost, a ne na cijenu, te na nastavak promicanja domene .eu kao pouzdane marke koja pokriva Europu. Ta se strategija pokazala uspješnom: stopa obnavljanja naziva domene .eu (što je općenito pokazatelj povjerenja i odanosti kupaca) ostala je visoka te je u razdoblju obuhvaćenom ovim izvješćem porasla sa 78,6 % na 80 %.